繩紋時代

繩紋時代，又寫做繩文時代，係日本史上一個時代，由約莫公元前14,000年到前300年，橫跨舊石器時代後期到新石器時代。嗰陣嘅人識用繩紋嘅陶器，大致對應新石器時代。

簡介 
大概一萬四千年前，氣候變暖，海平面上升，令日本同亞洲大陸分離，變成列島。啲人馴養狗用嚟獵鹿同野豬，同時發明咗弓箭，增加獵物捕獲量。除打魚之外，啲人亦採集七葉樹籽、橡實、核桃同埋植物嘅球根等。啲人努力獲得足夠糧食，從而有空閒時間磨製石器同埋燒製陶器。又因為開始食熟食而擴大食物範圍。噉樣，人類可以長期定居一地，建造豎穴住居。豎穴住居以廣場為中心，幾家一齊聚居，周圍因丟棄貝殼同食物碎屑，形成貝塚。但呢類食物唔能夠長期保存，而且亦好難將剩餘產品積累喺某個人手中，當時重係處於冇階級對立嘅原始社會，因此未發現反映特定人嘅財富同權力嘅遺址同埋遺物。

喺當時生產力好低嘅條件下，自然生產嘅資源有限，因此啲人喺集團內部制定嚴格嘅規約以保護自然，同時盛行巫術，出現石棒、土偶，並有拔齒等習慣。啲人重祈求自然豐盈。到呢個時代末期，尤其喺西日本，出現企圖突破狩獵、捕撈同埋採集經濟嘅趨勢，喺福岡縣嘅板付遺址發現咗繩紋晚期種植水稻嘅水田遺址。

遺跡 
呢個時期遺跡好多，青森縣青森市嘅係目前日本所發現規模最大嘅繩紋村落古跡，大量出土嘅陶器同埋陶俑表面有繩索紋樣，所以叫繩紋時代。呢個時代產生嘅文化叫繩紋文化。繩紋時代嘅生活方式以狩獵採集為主，武器係弓箭，喺遺跡可發現埋葬嘅狗墳。出土嘅陶俑多數係女性，因此繩紋時代係日本母系氏族公社嘅繁榮時期。

後續 
繩紋人被外來民族征服後，彌生時代來臨。喺北海道同日本東北，沖繩就分別保持擦文文化同貝塚文化。

日本史